Els Mossos d'Esquadra van decomissar dijous passat, 29 de setembre, 65 caderneres en un mercat de Cornellà de Llobregat i van denunciar un veí de Barcelona de nacionalitat espanyola i de 57 anys per la tinença i venda il·legal d'aquesta espècie protegida, que a més transportava en males condicions higienicosanitàries. Segons la policia catalana, el decomís es va fer en el marc d'un control policial en un mercat ambulant d'aquest municipi on es reuneixen un gran nombre d'ocellaires aficionats. L'home denunciat portava 65 caderneres novelles en vuit gàbies petites i moltes d'elles tenien les cues danyades, com a resultat de les lesions que es van provocar les mateixes aus per falta d'espai. En ser fauna silvestre, la venda d'aquests exemplars és il·legal, segons l'actual llei de protecció d'animals. Per tot plegat, els agents van denunciar administrativament l'home perquè violava l'esmentada legislació. Els fets es remunten al dijous 29 de setembre, quan els agents van localitzar un home que va aparcar el vehicle a prop d'un mercat ambulant de Cornellà de Llobregat. L'individu va baixar i va agafar un parell de gàbies cobertes amb una funda perquè no es veiés el seu contingut. Tot seguit, els agents el van aturar, el van identificar i van mirar dintre de les gàbies. L'home portava vuit caderneres a l'interior de cada gàbia amb les cues malmeses, com a resultat de les lesions que es provoquen entre els mateixos ocells per la manca d'espai a la gàbia i en unes condicions higienicosanitàries deficients. Després els agents també van inspeccionar la resta de gàbies del vehicle. En total hi van trobar 65 caderneres novelles en vuit gàbies petites. Finalment, els agents van comissar els ocells i van denunciar administrativament l'home per la llei de protecció dels animals, per les deficients condicions higienicosanitàries en què les transportava i per la manca d'autorització. Els ocells comissats van ser immediatament dipositats en un centre de recuperació de fauna salvatge, on després d'un temps prudencial d'observació i cura seran retornats al seu espai natural. En un període d'uns 15 dies els tornaran a créixer les cues. Tot i que la captura d'aquests ocells resta sota les condicions recollides en un decret del 2014 en el qual s'estableixen les autoritzacions excepcionals per a la captura en viu i tinença d'ocells fringíl·lids per a la cria en captivitat adreçada a l'activitat tradicional de concursos de cant, des del mes passat hi ha vigent una directriu del Director General de Polítiques Ambientals en què no es considera adient resoldre ni expedir cap autorització excepcional per a capturar en viu exemplars mascles i femelles de les quatre espècies d'ocells fringíl·lids. En definitiva, per la tinença dels exemplars cal disposar de l'autorització excepcional nominal per capturar ocells fringíl·lids, obtinguda amb anterioritat a la suspensió referida, complir els requisits per a la tinença i disposar de parelles reproductores. Uns permisos que els venedors d'aquest punt de venda de Cornellà de Llobregat no tenien. Segons els Mossos, aquesta pràctica il·legal pot generar beneficis als ocellaires si es té en compte que una au té un preu de sortida d'entre 15 i 20 euros.

Summary: Els Mossos decomissen 65 caderneres engabiades en condicions deficients en un mercat de Cornellà de Llobregat


Illa tem que els 'comuns' utilitzin Barcelona com a "moneda de canvi" en la constitució de la Mesa i la investidura del president ACN Barcelona.-El PSC ha refermat el seu compromís per evitar que es produeixi una "investidura telemàtica" exigint que el candidat o candidata a la presidència de la Generalitat estigui present físicament al Parlament. Un fet que, segons apunta el secretari d'Organització del partit, Salvador Illa, "es mereixen tots els catalans i catalanes" i que respon al que és "normal, obvi i de sentit comú en tota democràcia parlamentària". En una roda de premsa celebrada aquest dilluns –la darrera que es farà a la seu del PSC al carrer Nicaragua-, Illa ha expressat el neguit dels socialista perquè l'àmbit dels 'comuns' negociïn la investidura i la constitució de la Mesa del Parlament a costa dels interessos polítics del govern municipal de Barcelona.

Summary: El PSC insisteix en la seva negativa a una "investidura telemàtica" i que es governi "per Skype o WhatsApp"


Davant l'elevat risc de rebrot de cobid-19 que hi ha al Ripollès, el Comitè de Crisi de la Fundació Hospital de Campdevànol ha aprovat mesures de prevenció i seguretat que s'aplicaran a partir d'aquest dimecres. Es prohibeixen les visites a pacients ingressats amb algunes excepcions, com són les àrees de pediatria, obstetrícia, pacients amb demència o trastorns cognitius i aquells usuaris que estiguin al final de la vida. En aquests casos, un cop l'acompanyant entri a l'habitació ja no podrà sortir-ne fins que es doni l'alta hospitalària al familiar.  L'objectiu final és protegir "els pacients més vulnerables". Per això, tampoc hi haurà nous ingressos a l'hospital de dia sociosanitari i es faran PCR setmanals als usuaris d'aquest servei.  Entre les restriccions acordades a partir d'avui, també inclouen reduir al màxim les visites presencials a consultes externes d'especialitats i es reforçarà el seguiment i les visites telefòniques.  Per últim, els acompanyants de pacients que s’hagin d’intervenir quirúrgicament hauran d’esperar-los a fora de l’hospital. Un cop acabada la intervenció, se’ls avisarà telefònicament perquè puguin anar a recollir al pacient. "Confiem que aquesta sigui una situació transitòria i que la situació millori en les pròximes setmanes, però ara mateix és indispensable prendre mesures de prevenció i seguretat, tant pels pacients de l’hospital com pels professionals que hi treballen", es detalla en un comunicat.  Aquest hospital comarcal continua amb poca incidència de covid-19. Segons les últimes dades, hi ha un pacient ingressat i un treballador que s'està recuperant després de donar positiu.  Des de l'inici de la pandèmia, hi ha hagut 10 defuncions, s'han diagnosticat 147 positius i s'han donat d'alta 74 usuaris.

Summary: L'hospital de Campdevànol prohibeix visitar pacients, excepte a pediatria, obstetrícia i usuaris amb demència


Gràcies a les nevades dels últims dies del mes de març, les bones condicions meteorològiques i el bon estat de la neu, les cinc estacions del Grup FGC allargaran la temporada d'esquí fins al segon cap de setmana d'abril. En aquest sentit, es podrà esquiar a La Molina, Vallter 2000 , Espot i Port Ainé ininterrompudament fins al 8 d'abril. A la Molina i Vallter 2000 amb tarifes especials. La Vall de Núria obrirà el cap de setmana i romandrà tancada entre setmana a partir del 2 d'abril i l'últim dia d'obertura serà el 8 d'abril. Pel que fa a l'Hotel de l'estació estarà en funcionament tots els caps de setmana d'abril i es podrà visitar el Parc Lúdic permanentment (festius i feiners), incorporant activitats d'estiu quan ja no es disposi de neu.  Les estacions del Grup FGC preparen un final de temporada carregat de propostes lúdiques per aprofitar al màxim els últims dies de neu. En el cas de La Molina, els visitants podran participar en esdeveniments esportius, com la Mountain T-Roc Adventure (24 i 25 de març), nova cursa d'esquí de muntanya per parelles, o el XXII Trofeu Memorial Pepeta Planas (24 de març), una competició de la categoria de veterans. A més, acollirà la ja tradicional Gimcana 'Ous per Pasqua' (29 de març). A l'abril serà el torn de la quarta edició de La Molina Chicken Run (1 d'abril) i la VI Trisnow La Molina (8 d'abril).   Vall de Núria posarà punt final a l'hivern amb les sortides amb retrac (24 i 31 de març) i les raquetes de neu (del 26 al 31 de març i el 2, 3, 4, 7 i 8 d'abril), les excursions sota la lluna plena (31 de març) i l'Esquella de la lluna (30 de març), la clàssica cursa popular d'esquí de muntanya fins al cim del Puigmal. Com a proposta alternativa a la neu, l'estació serà l'escenari d'un espectacle de monòlegs a càrrec de Xavier Castells (24 de març).   Vallter 2000, per la seva banda, organitzarà la Festa del client el proper 25 de març, amb un matí ple d'activitats, jocs, música i sorpreses per a tots els assistents. Pel que fa a Espot i Port Ainé celebraran l'End of the season els dies 7 i 8 d'abril, respectivament.

Summary: Les estacions del Grup FGC allarguen la temporada d'esquí fins al 8 d'abril


El secretari general del PSOE, Pedro Sánchez, ha fet públic aquest dimecres un comunicat de resposta a les manifestacions que l'expresident espanyol Felipe González ha fet a la Cadena Ser, on González ha assegurat que se sent "enganyat" per Sánchez perquè aquest li va dir "que s'abstindria en segona votació". Sánchez recorda a González que "és el Comitè Federal del PSOE el que va fixar la posició socialista" per a la investidura "tan en la legislatura anterior com en l'actual". També respon les crítiques de l'expresident espanyol pel fet que intenti confirmar un govern "Frankenstein", en paraules de González, que hauria de comptar amb les forces independentistes: "La posició del secretari general i del Comitè Federal ha estat sempre clara en relació amb la unitat d'Espanya i el nostre model territorial". El comunicat, difós pels equips de comunicació de Sánchez pocs minuts després de l'entrevista a González, assegura que el secretari general del PSOE "manté converses habituals amb dirigents i exdirigents del PSOE i no valorarà ni farà públic el contingut de cap d'aquestes", i apunta també que "respecta les opinions expressades en relació a la situació política pel President González". En tot cas, recorda que al llarg dels últims mesos el secretari general del PSOE "ha escoltat moltes opinions i ha compartit moltes reflexions amb l'objectiu de prendre decisions i conformar una posició política", i insisteix que va defensar el 'no' a Rajoy davant el Comitè Federal del PSOE després d'assolir aquesta posició "fruit de les reflexions escoltades i analitzades".  Sánchez destaca en aquest punt a González que "és el Comitè Federal del PSOE el que va fixar la posició socialista davant la investidura de Mariano Rajoy, tan en la legislatura anterior com en l'actual", i respon també a les crítiques per la voluntat de confirmar un govern que necessita les forces independentistes recordant que la seva posició "sempre ha estat clara en relació a la unitat d'Espanya i al nostre model territorial". Insisteix a més que la seva proposta per celebrar unes primàries a l'octubre i un Congrés Federal al desembre pretén fer possible "un debat de fons que porta temps instal·lat a l'organització", així com "prendre decisions col·lectives" i "aconseguir que el PSOE parli amb una sola veu".

Summary: Sánchez recorda a González que el Comitè Federal del PSOE va fixar el 'no' a Rajoy


L’Ajuntament de Barcelona ha activat aquest dissabte a les 10.45 hores l'alerta del pla bàsic d'emergència per ventades després que a l'Observatori Fabra s'hagi registrat una ratxa màxima de mestral de 70 km/h. El consistori assenyala que davant la previsió de vents forts es recomana informar-se de les condicions meteorològiques previstes. A casa, cal tancar i assegurar portes i finestres, baixar les persianes i recollir els tendals, retirar testos i objectes de finestres i balcons que puguin caure al carrer i provocar un accident, revisar els elements fixes (antenes, aparells d’aire condicionat, claraboies). També cal tenir cura dels vehicles que estiguin aparcats al carrer ja que el vent pot fer caure les motos o algun element de mobiliari urbà. I al carrer és convenient allunyar-se de cornises, murs i arbres que es puguin desprendre i prendre precaucions davant d’edificacions en construcció (bastides, grues) o en mal estat. També cal extremar les precaucions en la realització d’activitats a l’aire lliure (patis d’escoles, esports, etc.).

Summary: L'Ajuntament de Barcelona activa l'alerta per ventades pel fort vent de mestral


El primer tinent d'alcalde de Barcelona, Gerardo Pisarello, ha definit el PP com el partit de "la il·legalitat sistemàtica" i l'ha acusat de recórrer a la via penal per "criminalitzar" els adversaris polític amb "mecanismes paralegals i mafiosos" com a eina principal d'oposició a la convocatòria d'un referèndum sobre la independència a Catalunya. Aquesta ha estat la contundent resposta de Pisarello a una petició que el president del grup municipal popular, Alberto Fernández Díaz, ha formulat al ple municipal perquè l'Ajuntament no doni suport al referèndum. "Nosaltres defensem el diàleg i no accepto que ens vulgui donar lliçons de legalitat", ha etzibat Pisarello, que en absència de l'alcaldessa, Ada Colau, exerceix aquest divendres d'alcalde accidental a la sessió plenària. El prec dels populars arriba pocs dies després de la conferència del president de la Generalitat, Carles Puigdemont, pronunciés la seva conferència a Madrid sobre el referèndum i a la qual va assistir el mateix Pisarello. "Es pot interpretat que dóna suport a les tesis independentistes", li ha retret Fernández Díaz, que li ha recordat que la proposta del govern "per ser independentista és il·legal". El primer tinent d'alcalde assegura que tant Barcelona en Comú com el PSC –socis de govern a la ciutat– estan a favor del diàleg, tot i que amb els evidents matisos, i respon Fernández Díaz que és el govern espanyol del PP el culpable "d'aixecar murs" a aquest diàleg i davant una demanda ciutadana "aclaparadorament majoritària". Pisarello ha recordat al president del grup municipal popular que va ser el PP qui va recollir signatures contra l'Estatu, qui va impulsar una política contrària al consens lingüístic a Catalunya, qui va negar la possibilitat de revisar el model de finançament i que ara "ofega l'autonomia municipal fins a una recentralització preautonòmica". El PP, rebla Pisarello, és una "amenaça" contra l'estat de dret, la separació de poders i el fet democràtic.

Summary: Pisarello acusa el PP d'utilitzar "mecanismes paralegals i mafiosos" contra el dret a decidir


Més de 100.000 persones s'han capbussat aquest diumenge a 625 piscines d'arreu de Catalunya per contribuir a la investigació de l'esclerosi múltiple en una nova edició de la festa solidària 'Mulla't'. La jornada ha aconseguit recaptar prop de 300.000 euros que aquest any es destinaran fonamentalment a la millora de les condicions laborals dels malalts. "Les empreses entenen malament les necessitats de conciliació de les persones amb esclerosi múltiple", ha denunciat la presidenta de la fundació organitzadora, Maria José Abella, que ha instat les administracions a involucrar-se en aquesta qüestió. Segons el darrer estudi presentat per la Fundació Esclerosi Múltiple, prop del 80% dels malalts han de deixar el seu lloc de treball al cap de 10 anys de ser diagnosticats perquè les companyies no accepten les necessitats d'aquestes persones. Maria José Abella ha assegurat que la jornada d'aquest diumenge, que se celebra de forma anual cada mes de juliol, és "el dia més important" per la Fundació Esclerosi Múltiple, ja que l'entitat fonamenta bona part dels recursos destinats a la investigació gràcies als donatius recollits arreu de les piscines participants. Centres esportius, complexos d'oci i diversos càmpings s'han sumat un any més a la causa. Les piscines del centre esportiu Can Caralleu han acollit l'acte central de la festa, on una vintena de representants polítics i culturals han protagonitzat la tradicional capbussada conjunta. Entre els participants hi ha hagut el conseller d'Afers exteriors, Relacions institucionals i transparència, Raül Romeva, que ha apuntat que el suport a l'esclerosi múltiple és una "responsabilitat compartida". "Hem d'assumir que hi ha molta feina feta però molta encara per fer", ha afegit. Precisament, la presidenta de la Fundació Esclerosi Múltiple ha senyalat de forma directa la Generalitat per reclamar-li suport a l'hora de millorar les condicions laborals de les persones que pateixen esclerosi múltiple. "Les empreses entenen malament les necessitats de conciliació que tenen els afectats a causa de la malaltia, però des del punt de vista de les administracions també hi ha coses a fer", ha reblat. En aquest sentit, la Fundació ha impulsat l'eslògan 'Fem Feina' per revertir la situació laboral en què es troben els malalts. Segons les estadístiques de què disposa l'entitat, la majoria de casos d'esclerosi múltiple es diagnostiquen entre els 30 i els 40 anys, i les persones afectades es veuen obligades a abandonar el seu lloc de treball quan en tenen al voltant de 40 i 50. El motiu, lamenta l'entitat, és que les empreses no faciliten l'absentisme puntual derivat de la malaltia. "La vida laboral pot ser més llarga si les persones tenen el suport adequat", assegura Abella. Aquest matí a les piscines de Can Carelleu també s'han refrescat dins l'aigua diversos afectats per l'esclerosi múltiple que subratllaven la necessitat d'afavorir la compatibilitat entre la feina i la malaltia, com l'Esther Palà, que fa 25 anys que va rebre el diagnòstic del seu cas. "De cara a la galeria, totes les empreses ho pinten molt bé, però quan t'hi trobes és molt complicat perquè no pots estar de baixa i anar als metges constantment", ha denunciat. Lluís Cortés, el seu marit, ha insistit en la importància de recaptar fons "per a què la gent s'adoni dels problemes que comporta la malaltia a l'hora de bellugar-se". En contrast a aquestes mancances denunciades pels afectats en l'àmbit laboral, durant la festa 'Mulla't' també s'han posat en valor els avenços aconseguits en el camp de la medicina. La doctora Elvira Munteis, neuròloga de l'Hospital del Mar ha assegurat que hi ha hagut un canvi "abismal"  en els tractaments, de manera que està millorant la qualitat de vida i autonomia dels malalts. Segons ha explicat Munteis, les persones amb una edat propera als 20 anys que responen als tractaments d'última generació poden mantenir una vida autònoma que els permet caminar sense una cadira de rodes fins gairebé els 60.

Summary: Més de 100.000 persones es 'mullen' per millorar les condicions laborals de les persones amb esclerosi múltiple


Avisa que Podem "deia que s'havia de reduir l'escola concertada a situacions experimentals" ACN Sant Cugat del Vallès.-El cap de llista del PPC a les eleccions al Congrés dels Diputats i ministre d'Interior en funcions, Jorge Fernández Díaz, ha apostat aquest dimarts per un pacte d'Estat per l'educació que no sigui ideològic sinó pedagògic. De fet, Fernández Díaz s'ha mostrat favorable a allunyar del debat partidista el pacte per l'educació i ha alertat que l'educació no pot ser un projecte ideològic, sinó formatiu i pedagògic. El dirigent popular ha alertat que fa menys de dos anys Pablo Iglesias, de Podem, "deia que s'havia de reduir l'escola concertada a situacions experimentals" i IU apostava "suprimir els concerts educatius en un termini de sis anys". Fernández Díaz ha assegurat que l'educació és per a ells "una prioritat absoluta". Ha recordat que el candidat del PP, Mariano Rajoy, s'ha referit a Barcelona aquest matí sobre aquesta qüestió amb rotunditat. "És conscient que aquest dret fonamental es posa en qüestió i una de les coses que ens juguem el 26-J és aquesta". El candidat del PPC ha apostat per un pacte d'Estat per l'educació, però "primer s'han de posar d'acord en què es l'educació. Si entenem que és un projecte per formar millor i pedagògic, d'acord", però ha considerat que el pacte és més difícil "amb els que volen fer de l'educació un projecte ideològic evidentment".  De nou ha reiterat l'aposta dels populars per reformar la Constitució, però no per "destruir Espanya", sinó per aconseguir una millor Espanya i garantir millor els drets i llibertats. En aquest context, ha reclamat per reformes que siguin duradores en el temps.  Per altra banda, ha dit al PSOE que espera que la política de vetos personals i de línies vermelles es deixi a un costat perquè sinó "hauran de respondre davant dels espanyols perquè no es forma govern".  Espera que alguns "no caiguin en el despropòsit" de portar el país a aquesta situació. Ha indicat que Albert Rivera, de Ciutadans, que "presumeix de dialogant i democràtic, aposta per vetar, en comptes de fixar-se en el vot dels espanyols".

Summary: Fernández Díaz aposta per un pacte d'Estat per l'educació que no sigui ideològic sinó pedagògic


Un treballador ha quedat aquest dilluns al matí ferit molt greu després de caure d'una bastida a les Cases d'Alcanar (Montsià). Segons han informat els Bombers de la Generalitat, els fets s'han produït a les onze del matí quan l'home rehabilitava des d'una bastida la façana d'una casa, situada al carrer Lepant, i ha caigut des d'una altura de dos metres. L'home ha estat evacuat amb pronòstic reservat a l'Hospital Verge de la Cinta de Tortosa. El seu estat és molt greu, segons ha indicat el SEM.  Fins al lloc de l'accident s'hi ha desplaçat tres dotacions dels Mossos d'Esquadra i tres dotacions dels Bombers de la Generalitat, a més dels efectius del SEM.

Summary: Un treballador queda ferit molt greu en caure des d'una bastida a les Cases d'Alcanar


Meritxell Lluis, representant de L'Associació Catalana de Drets Civils, ha assegurat que  "la dignitat no es tanca entre barrots". I que continuaran donant veu a totes aquelles persones "represaliades". En el seu parlament després de la manifestació per la llibertat dels presos, Lluís ha explicat que han denunciat des d'un principi un "relat inventat i fals per castigar innocents" una "injustícia sense precedents que només respon a una set de venjança", ha dit. Lluis ha lamentat que no s'hagi volgut escoltar el que els catalans han expressat a les urnes, que "hem defensat amb ungles i dents" i ha reclamat que "d'una vegada es faci justícia"" i s'aturi la "vulneració de drets civils i polítics".

Summary: Meritxell Lluís (ACDC) : "La dignitat no es tanca entre barrots"


La portaveu d'Educació de Ciutadans (Cs) Marta Martín ha reclamat aquest dijous al ministre d'Educació Íñigo Méndez de Vigo "que no faci desistiment de les seves funcions" i exigeixi a la Generalitat Valenciana que retiri el Decret de plurilingüisme. Segons que ha informat Cs través d'una nota de premsa Martín ha dit que el govern espanyol és qui ostenta les competències executives per garantir l'article 27 de la Constitució, sobre el dret a l'educació i la llibertat d'ensenyament, i que "ha d'assumir la seva responsabilitat i emparar els valencians".  Al respecte, la diputada al Congrés ha remarcat que  “ja fa quatre mesos que Ciutadans va demanar al ministre en seu parlamentària que emparés els valencians davant els envits nacionalistes del senyor Marzà (conseller d'Educació) i que paralitzés el decret”.  La formació ha lamentat que Méndez Vigo continui "sense fer res" i ha anunciat el requeriment oficial a través del registre en el Congrés dels Diputats de l'informe de l'Alta Inspecció Educativa perquè “no ens conformem amb les vagues respostes que ha donat el conseller”. Així mateix, la portaveu d'educació de Cs en  Les Corts Valencianes, Merche Ventura, ha recordat a la presidenta del PP valencià Isabel Bonig que “qui està en el govern nacional és el seu partit i qui té les eines per a frenar aquest decret”. En un mateix sentit, ha afirmat que “desconeixem si és un mer paperot per falta de força política per part del PP de la Comunitat Valenciana pel que es veu obligada a desplaçar-se a Madrid”. Ventura ha remarcat que Cs advoca per un “model educatiu plurilingüe, equitatiu i igualitari” i ha criticat “l'intent del Consell de premiar a l'alumnat que opti per estudiar en la línia en valencià amb més hores lectives en anglès, donant lloc a estudiants de primera i de segona”.  “No volem que es penalitzi a aquells estudiants que tinguin com a llengua vehicular el castellà. Defensem i defensarem la llibertat d'elecció dels pares i les mares”, ha conclòs.

Summary: Ciutadans reclama Méndez de Vigo que "no faci desistiment de funcions" i paralitzi el decret de plurilingüisme valencià


L'altre va ser atès i donat d'alta en el mateix lloc dels fets ACN Granollers.-Un dels dos bombers ferits en l'incendi d'un local a Granollers on aquest dimarts al vespre van morir una dona de 75 anys i la seva filla de 45 ha estat donat d'alta de l'hospital després d'ingressar amb símptomes d'inhalació de fum. L'home va ser traslladat a l'Hospital de Granollers, mentre que un company seu, que també va resultar ferit per inhalació de fum, va ser atès al mateix lloc dels fets i no va ser necessari el seu trasllat a un centre sanitari, segons han informat els Bombers de la Generalitat. Aquest dimecres al matí, ja no quedava cap dotació a l'edifici afectat, tot i que el servei es manté obert ja que es continua revisant l'estructura de l'immoble.  En el sinistre, un home de 76 anys, marit i pare de les víctimes, va patir cremades greus i va ser traslladat a l'Hospital de la Vall d'Hebron. Els fets es van produir quan passaven onze minuts de les sis de la tarda en un local situat als baixos d'un bloc de dues plantes situat al número 51 del Camí Vell de Canovelles de la capital del Vallès Oriental. El foc ha començat per causes que es desconeixen i va cremar el 100% de l'immoble, on, segons fonts veïnals, hi havia un centre de massatges que portava la víctima més jove.

Summary: Donen d'alta un dels bombers ferits en l'incendi d'un local a Granollers on van morir una mare i la seva filla


La plataforma Madrilenys pel Dret a Decidir ha denunciat a través d'un comunicat la "campanya i violència desfermada contra els llaços grocs" i, com a mostra de solidaritat, ha animat a "penjar llaços grocs en espais públics" tant a Madrid com en altres indrets de l'Estat. Alhora demanen que es difonguin per les xarxes socials les imatges dels llaços i que es mantingui aquesta campanya almenys fins el 16 d'octubre, dia en què es compleix un any de l'empresonament dels 'Jordis'. Al manifest també denuncien que es "reprimeixin i persegueixin cada cop amb més contundència" les mobilitzacions "no violentes". "En realitat allò que es persegueix són les idees que surten del pensament únic que vol imposar el règim", denuncien.  La plataforma lamenta que la col·locació de llaços grocs està desfermant una "reacció histèrica per part d'algunes forces polítiques" que "alimenten entre les seves bases el rebuig a aquests símbols". A més, denuncien que aquests partits "emparen episodis de violència de carrer en els quals, fins i tot, s'hi veuen involucrats membres de les forces de seguretat de l'Estat".

Summary: La plataforma Madrilenys pel dret a Decidir anima a penjar llaços grocs en espais públics d'arreu de l'Estat


La líder de Cs a Catalunya, Inés Arrimadas, ha qualificat "d'indignant i lamentable" el que està vivint aquest dijous el Parlament. "El separatisme insisteix en la desobediència i torna a bloquejar el Parlament en ple debat de política general", ha lamentat per després denunciar que no respecten ni les lleis, ni les institucions ni als catalans. D'altra banda, Arrimadas ha recriminat al president del govern espanyol, Pedro Sánchez, que "segueixi mirant cap a un altre costat". La reacció de la cap de l'oposició ha arribat per Twitter prop de les set del vespre, després que la sessió plenària no s'hagi reprès aquest dijous a les dotze del migdia, com estava previst, per desavinences entre JxCat i ERC.

Summary: Arrimadas titlla "d'indignant" que els "separatistes" insisteixin en la desobediència i tornin a bloquejar el Parlament


El grup Codorniu ha presentat un ERO (Expedient de Regulació d’Ocupació) per acomiadar 79 treballadors de diverses seus de la firma. Segons ha avançat La Vanguardia i han confirmat fonts sindicals a l’ACN, la gran cavista preveu acomiadar 43 persones del centre de producció de Sant Sadurní d’Anoia, 10 del celler Raimat de Lleida i 26 de les oficines d’Esplugues de Llobregat. Al mateix temps, la direcció traslladarà cap a Sant Sadurní els 91 treballadors restants de a Esplugues, amb previsió de tancar aquestes oficines. La reestructuració arriba nou mesos després que el fons nord americà Carlyle comprés la majoria d’accions de Codorniu i quan fa menys de dos anys del primer ERO de l’empresa. El president del comitè d’empresa, Antonio Cruces, ha assegurat a l’ACN que l’anunci del nou ERO els ha deixat “en xoc” i atribueix aquesta reestructuració a “la mala gestió de l’equip directiu sortint”. Després que la companyia justifiqués un ERO de 71 persones el 2017 per l’abandonament de la producció per a marques blanques, Cruces ha assegurat que “es demostra que allò va ser un error”. “Si aquell ERO va ser dur, aquest encara ho serà més”, ha afegit, remarcant que el nou expedient afecta el 25% dels 317 empleats de la plantilla dels cellers històrics -sense comptar la fusió amb Gleva Cellars-. El comitè va rebre la notícia del pla de reestructuració ahir dilluns al migdia i apunten que tot just s’estan organitzant per negociar amb la companyia “i garantir que les sortides dels acomiadats siguin el menys traumàtiques possible”. Per ara encara no s’ha concretat la data de la primera trobada entre la direcció i els treballadors per plantejar les condicions dels acomiadaments, i el comitè prefereix reunir-se amb la companyia abans d’anunciar possibles mobilitzacions. “El més sensat és esperar a veure què expliquen i què ofereixen”, ha apuntat Antonio Cruces, que no descarta “fer soroll si les condicions no són acceptables”.

Summary: Codorniu presenta un ERO per acomiadar 79 treballadors


Totes les forces polítiques de l'Ajuntament d'Igualada volen "sumar esforços" per pal·liar els efectes de la crisi del coronavirus a la ciutat. Aquest dimarts al vespre, coincidint amb el ple ordinari, han llegit una declaració conjunta en la que es comprometen a impulsar "un gran acord de ciutat" per afavorir la recuperació social i econòmica de la capital de l'Anoia. El text ha estat secundat per l'equip de govern, Junts, i les cinc forces de l'oposició: ERC, Igualada Som-hi, Poble Actiu i Ciutadans. La declaració aprovada vol ser "una primera pedra" per a la recuperació social i econòmica de la ciutat. Amb ella, els grups municipals volen "expressar el seu compromís per sumar esforços" en considerar que la "greu crisi econòmica que s'albira" requerirà "determinació i polítiques públiques valentes i coordinades per part dels governs". "Les decisions que prenem durant els propers mesos condicionaran la nostra societat durant les properes dècades", afegeix el text. En la declaració el ple es compromet a impulsar polítiques d'emergència mitjançant "un gran acord de ciutat" que contempli les mesures necessàries "per a la recuperació social i econòmica". Els grups municipals també han volgut mostrar el seu condol a les famílies de les víctimes i reiterar la voluntat de celebrar un acte institucional de record  quan les condicions sanitàries ho permetin. També han volgut agrair públicament la tasca a tots els professionals de la salut, als treballadors de la neteja, dels cossos de seguretat, de les diferents administracions públiques, de suport social i a la cura, del comerç i l'alimentació, de les farmàcies, del tanatori i de la resta de serveis bàsics. El ple s'ha celebrat de forma presencial i amb els regidors separats i amb mascaretes. Edils de tots els colors han llegit, cadascun d'ells, una part del text.

Summary: Govern i oposició d'Igualada volen anar a l'una en la recuperació econòmica i social de la ciutat


L'acusat de matar a trets la seva exparella al barri de la Mariola de Lleida fa un any i mig ha reconegut que la seva intenció era matar-la a ella i també a ell mateix per "acabar amb tot". Ho ha declarat al judici que ha començat aquest dilluns 17 d'octubre a l'Audiència de Lleida. Pastor J. R., de 32 anys, ha dit que va ser un impuls i que havien discutit perquè ell havia tornat a drogar-se. Precisament en aquesta presumpta drogoaddicció és on l'advocat de la defensa s'aferra per intentar pactar una rebaixa en la pena que demana inicialment tant la fiscalia com les acusacions particulars. L'advocat de la família de la víctima ha explicat que estarien disposats a acceptar la rebaixa de 25 a 17 anys de presó si l'acord inclou deu anys de llibertat vigilada un cop l'acusat surti de la presó. El judici, amb tribunal popular, està previst que s'allargui fins dimecres. Aquest dilluns ha declarat, a més de l'acusat, que ha negat haver maltractat mai la seva exparella, el responsable de la investigació dels Mossos d'Esquadra, que ha dit que, segons la seva opinió, l'acusat va disparar primer la víctima mentre fugia i després a ell mateix. A la sortida s'han viscut moments de tensió quan els familiars de la víctima han increpat l'acusat que presumptament marxava dins una furgoneta dels Mossos d'Esquadra. Els fets van tenir lloc el 30 de març de 2015. L'escrit de fiscalia precisa que entre les tres i dos quarts de quatre de la tarda va començar la discussió a la porta del domicili familiar de l'acusat; una discussió que es va acabar quan l'home va entrar a la casa, va agafar una pistola que guardava a l'habitació, va sortir al carrer i per sorpresa va disparar a la noia dues vegades per l'esquena deixant-la greument ferida. Una de les bales va entrar per la part superior dreta de l'esquena i va sortir pel coll i l'altra va entrar per la part esquerra de l'esquena. La jove, que aleshores tenia 24 anys, va morir quan passaven cinc minuts de dos quarts de cinc de la tarda a l'hospital Arnau de Vilanova.  La fiscalia inicialment demana per l'acusat vint anys de presó per un delicte d'assassinat, tres per un delicte de maltractament continuat a la seva exparella i dos més per un delicte de tinença il·lícita d'armes ja que el revòlver amb el qual suposadament va disparar la jove no disposava de llicència. A més de la pena de presó, la fiscalia també demana una indemnització de 140.000 euros pels familiars de la víctima, que tenia dos fills d'1 i 3 anys. Segons l'escrit de fiscalia, almenys des de finals de 2011 l'acusat pegava de forma continuada la noia, agafant-la pels cabells i donant-li bufetades, cops de puny a la cara i l'esquena fins al punt d'arribar-li a clavar un dia una navalla a l'esquena. A més, també la cridava i li deia que era una ''puta'' arribant-li a dir que si se separava d'ell li prendria els fills i també que li faria mal a la seva mare i el seu marit. Al judici, però, l'acusat ha negat aquest extrem. La noia va decidir finalitzar la relació amb l'acusat a l'octubre de 2014 i va marxar a viure, juntament amb els seus fills, amb la seva mare. Tot i això, segons fiscalia, a causa de les ''pressions'' de l'acusat i la família d'aquest, el 8 de gener de 2015 la jove va decidir tornar a començar la relació amb l'acusat que no va cessar en els maltractaments a la seva parella. Entre finals de febrer i principis de maç, la noia li va explicar a la seva mare i a algunes amigues que tenia molt clar que volia deixar l'acusat i fins i tot va fer una bossa de roba per emportar-se-la a casa de la seva mare, tot i que no ho va acabar fent. Segons sembla, el dia dels fets la jove estava disposada a deixar l'acusat i aquest la va disparar per l'esquena quan ella sortia de casa. Intenten pactar una rebaixa de la condemna a 17 anys de presó L'advocat de la defensa, Joan Argilés, intenta pactar una rebaixa de pena: 16 anys per assassinat i 1 per tinença il·lícita d'armes. Demana que se li apliquin els atenuants de drogoaddicció i també el de reparació de dany ja que l'acusat ha aportat al jutjat 5.000 euros perquè li siguin lliurats a la família de la víctima, en concepte d'indemnització. L'advocat de la família considera que aquesta indemnització és insuficient tot i que estaria disposat a acceptar l'atenuant de drogoaddicció i rebaixar la petició de pena als disset anys de presó, sempre que l'acord inclogui deu anys de llibertat vigilada. Moments de tensió a la sortida dels jutjats Després de la primera jornada de judici s'han viscut ja al carrer moments de tensió, quan els Mossos s'enduien l'acusat novament cap a la presó, on s'hi està de manera provisional des de la seva detenció. Familiars i amics de la víctima han increpat i colpejat el vehicle policial on presumptament anava l'acusat i els Mossos han hagut d'intervenir per evitar-lo. Una dona d'edat avançada familiar de la víctima ha patit un desmai a causa de la situació, però s'ha recuperat minuts després. La família de la víctima no ha arribat a coincidir amb la família de l'acusat, que no han entrat als jutjats per evitar enfrontaments.

Summary: L'acusat de matar la seva exparella al barri de la Mariola de Lleida reconeix que volia matar-la per "acabar amb tot"


Utilitzar de forma intensiva les eines disponibles contra la malària pot reduir de forma important la càrrega de la malaltia, si bé no és suficient per interrompre'n la transmissió. Aquesta és la conclusió principal a la qual ha arribat l'Aliança Moçambiquesa per a l'Eliminació de la Malària (MALTEM), coordinada per l'Institut de Salut Global de Barcelona (ISGlobal) i el Centre d'Investigació en Salut de Manhiça (CISM). La revista 'PLOS Medicine' ha publicat els resultats del Projecte Magude, una intervenció de tres anys de durada al sud de Moçambic. Es calcula que la intervenció ha evitat prop de 40.000 casos de malària i aporta lliçons valuoses per al full de ruta per eliminar la malaltia. Després de tres anys d'intervenció, el percentatge de persones infectades pel paràsit de la malària va baixar del 9,1% a l'1,4%, la qual cosa significa una reducció de gairebé el 85%, indica Beatriz Galatas, investigadora d'ISGlobal i primera autora de l'estudi. "Estimem que això es tradueix en uns 39.000 casos de malària evitats", destaca.    "Els resultats mostren que, tot i que no es va aconseguir interrompre'n la transmissió, l'impacte de la primera fase del projecte va ser molt alt i es va aconseguir mantenir el nombre de casos a nivells molt baixos fins ben bé un any després de l'última administració massiva de medicaments", explica Francisco Saúte, director del projecte i director científic adjunt del CISM. Els resultats de l'impacte de la segona fase encara no han estat publicats. El programa MALTEM té el suport de la Fundació La Caixa i la Fundació Bill & Melinda Gates, en col·laboració amb el Ministeri de Salut de Moçambic.  L'Organització Mundial de la Salut (OMS) ha fixat un objectiu a llarg termini: erradicar la malària. Per aconseguir-ho, cal generar evidència sobre la millor manera d'usar les eines existents i identificar noves estratègies o eines que permetin accelerar-ne el procés: des del control de la malaltia i la seva eliminació, especialment en aquells països africans on la transmissió ha plantejat un repte major, fins a l'erradicació total (a nivell global). Pedro Aide, últim autor de l'estudi i investigador del CISM a Moçambic, assenyala que el Projecte Magude es va dissenyar per "avaluar si és possible eliminar la malària amb les eines actualment disponibles, en una regió de Moçambic amb transmissió moderada". "Això és fonamental per entendre fins a on podem arribar i  què més hem de fer", afegeix. Moçambic és un dels deu països més afectats per la malària.  El projecte, que va durar cinc anys, es va desenvolupar al districte de Magude, al sud del país. Els investigadors van començar fent un cens detallat que va determinar que la regió de caràcter rural estava habitada per 48.448 persones distribuïdes en 10.695 domicilis el 2015. L'objectiu de la primera fase del projecte era disminuir-hi la transmissió de la malària fins aconseguir-ne la interrupció i assolir els zero casos, mentre que la segona fase es va proposar mantenir les fites aconseguides en la primera. L'estratègia per a la primera fase incloïa totes les eines de prevenció i tractament disponibles i actualment recomanades per l'OMS: la detecció contínua i el tractament de casos detectats, un sistema de vigilància epidemiològica i entomològica reforçat i dues rondes anuals d'administració massiva de fàrmacs antimalàrics a tota la població del districte durant dos anys. En paral·lel, es van distribuir xarxes mosquiteres impregnades d'insecticida i es van protegir els domicilis mitjançant una fumigació anual per combatre el mosquit que transmet la malaltia.  A la segona fase, van continuar les intervencions, però l'administració massiva de medicaments va ser reemplaçada per una administració focal d'antimalàrics a totes les persones que compartien domicili amb un cas detectat pels centres de salut o per treballadors comunitaris. Els resultats mostren un alt impacte d'aquesta intervenció, amb una reducció fins a l'1,4% de persones infectades. Per a Regina Rabinovich, coautora de l'estudi i directora de la Iniciativa d'Eliminació de la Malària a ISGlobal, la pregunta ara és "per què, tot i aquesta notable disminució, no vam aconseguir interrompre la transmissió i quines són les estratègies que calen per assolir-ho". El director general d'ISGlobal, Antoni Plasència, ressalta que els resultats obtinguts "demostren que l'ús combinat d'intervencions pot reduir de manera important la càrrega de la malaltia, un pas indispensable per avançar cap a la seva eliminació".

Summary: Una intervenció d'ISGlobal a Moçambic aconsegueix reduir els casos de malària un 85%, però no eliminar la malaltia


En un curs marcat ja per l'heterogeneitat de les seves propostes, el Teatre Lliure aposta aquest mes de gener per la seva programació més 'extrema'. A l'estela del què Àlex Rigola feia fa deu anys a la mateixa casa amb el programa 'Radicals Lliure', el teatre s'apropa ara a propostes teatrals que considera radicals avui. El cicle 'Khatarsis' són set espectacles que eixamplen els marges convencionals de l'escena i que portaran a Monjuïc (Espai Lliure i Sala Fabià Puigcerber) des d'una batalla de galls (competició entre dos rapers) fins a l'avantguàrdia alemanya de Drei Schwestern a partir de 'Les tres germanes' de Txékhov, passant per les performance escultòrica, una investigació sonora o un joc participatiu que proposa Marc Villanueva. Del 22 al 31 de gener, els marges del teatre s'eixamplen amb set propostes escèniques tant locals com internacionals, que trenquen la definició convencional de teatre. És l'aposta de la nova direcció del Lliure per donar continuïtat als 'Radicals Lliure' que va patentar l'exdirector Àlex Rigola, però "reformulats", en expressió de l'actual director Juan Carlos Martel.  El disseny i la selecció d'espectacles ha estat de Georgina Oliva, directora adjunta a la direcció artística. "El repte va ser molt difícil perquè han passat deu anys, i la gran pregunta era què és fer un teatre radical sense predre la seva essència", ha exposat aquest divendres.  "Inspirats per la poètica d'Aristòtil, que planteja la contemplació, l'escolta, el reconeixement i el judici, reformulem l'experiència catàrtica segons la nostra contemporaneïtat", raonen des del teatre. Per això l'elecció d'espectacles ha tingut en compte que les propostes demanessin la complicitat de l'espectador: "una mirada oberta, curiosa, i atrevida per preguntar-nos de nou què és el teatre". El Teatre Lliure de Montjuïc ha programat els creadors Susanne Kennedy & Helena Eckert ('Drei Schwestern'), Olivier de Sagazan ('Hybridation'), Sara Vanhee ('Oblivion'), Julia Mariscal ('Ocells-textos-onades'), Marc Villanueva Mir ('El candidato (o candidata)'), el duo Lolo & Sosaku ('C言語 c language P系。 Tipo P'), i també una 'Batalla de galls', és a dir, l'enfrontament dialèctic entre rapers amb la disciplina del 'freestyle' a la plaça Margarida Xirgu. 'Hybridation', de l'escultor francès Oliver de Sagaza, és un "ritual" a través del qual l'artista transforma el seu propi cos a través del fang i la pintura. A 'Oblivion' Sarah Vanhee proposa una performance a partir de tots els residus generats, acumulats i catalogats durant un any, per tal de sacsejar la consciència de l'espectador en relació a la societat del consum.  Els alemanys  Susanne Kennedy & Helena Eckert presentaran 'Drei Schwestern', una versió de 'Les tres germanes de Txékhov en forma d'instal·lació que planteja la idea de l'etern retorn a partir del somni de canvi i prosperitat mai acomplert per les protagonistes del clàssic rus.  Els representants locals de la primera edició de 'Katharsis' són, d'una banda, Marc Villanueva, que presenta 'El candidato (o candidata)'. L'espectacle és una partida de djambi (també coneguts com 'escacs de Maquiavel), que és de fet una revisió de la performance lúdica estrenada al festival TNT de Terrassa l'any 2018, en la qual es juga simultàniament en tres taulers amb interacció electrònica i de vídeo. Una partida per a vuit jugadors (espectadors) que tindrà lloc a la Sala de Lectura del teatre els dies 24 i 25 de gener.  En segon lloc, l'artista plàstica Júlia Mariscal preesenta 'Ocells-textos-onades', una instal·lació escultòrica construïda per materials inorgàncis, com el vidre o la pedra, i d'altres d'origen biològic que remeten al cos, com el cabell, la cera o la sal. En la seva performance, Mariscal va manipulant els diferents objectes, initeraccionant-hi, per mostrar el caràcter inestable i dúctil d'aquests elements.  D'altra banda, el duet que formen Lolo i Sosaku mostraran una obra basada en lal transformació generada pel moviment mecànic de les escultures i el llenguatge que desenvolupen entre elles, animades per la música de dos pianos. S'anomena 'C言語 c language P系。 Tipo P'. El darrer plat del cicle serà una 'batalla' d'MC, a la Plaça Margarida Xirgu. Un ingredient que no podia faltar si es tractava d'apropar-se a una forma molt contemporània de representació escènica. Serà, de fet, la 'batalla' final de la competició organitzada per 4 Elementos, Relax and free, BDP, Dream Terraza, Free Sstars Battle i Riper Battle, que comptarà amb els finalistes de les batalles realitzades a les places de Barcelona iels voltants, amb la presència també de convidats especials del món del rap.

Summary: El Teatre Lliure s'apropa als marges amb performances, instal·lacions escèniques o una 'batalla' de rapers


Alcaldes, sindicats, agents econòmics, partits polítics i representants veïnals han respost a la crida de les tres plataformes que lluiten per la millora del servei ferroviari al Camp i l’Ebre i s’han sumat a la concentració convocada a l’estació de tren de Vila-seca (Tarragonès) per denunciar les deficiències del servei i per reclamar l’execució dels projectes pendents. Sota el lema “Ja n’hi ha prou!”, per primer cop el territori ha exhibit unitat en la lluita per la millora del ferrocarril. L’execució del Corredor del Mediterrani, la implantació del tercer fil, la millora de les infraestructures, dels combois, dels temps de trajecte i la creació de l’Autoritat Territorial de la Mobilitat de les Terres de l’Ebre  han estat les principals reivindicacions. Les plataformes del transport públic  han reiterat novament que calen solucions a una situació "insostenible", com evidencia la caiguda d'un 20% d'usuaris dels trens regionals a la demarcació en els darrers deu anys.

Summary: Plataformes i alcaldes del Camp de Tarragona i les Terres de l’Ebre exhibeixen unitat per la defensa del ferrocarril


La Policia Local de Manresa ha detingut dos joves, de 19 anys, com a presumptes autors d'un robatori amb força en un pis del carrer Nou de Valldaura de la capital del Bages. Els fets van tenir lloc el passat diumenge cap a un quart de dotze del migdia. Segons fonts policials, un testimoni va trucar la policia alertant que hi havia dos joves saltant per les teulades dels edificis. Iniciada la recerca, les patrulles de la Policia Local van localitzar un jove en un terrat que saltava d'un edifici a l'altre a través de la teulada. En comprovar que els accessos a l'edifici estaven tancats i, davant la manca de col·laboració per part del jove, es va activar el vehicle escala dels Bombers. Mentrestant, el jove va accedir a baixar i es va lliurar a la policia, però va negar que anés acompanyat. En arribar el propietari de l'habitatge, es va fer una inspecció de l'immoble i es va localitzar un segon jove amagat dins d'un armari. Els dos joves van quedar detinguts.

Summary: Detenen dos joves de 19 anys per un robatori amb força en un domicili de Manresa


Unes 300 persones s’han manifestat aquest dimecres al vespre a la plaça de la vila de Vilanova i la Geltrú per demanar l’alliberament del membre del CDR detingut aquest dimecres al matí. La protesta ha estat convocada pel CDR de Vilanova i hi han participat diferents col·lectius de l’esquerra independentista del Garraf. Durant la protesta també s’han fet crides per demanar la llibertat dels membres del CDR detinguts aquest dilluns per la Guàrdia Civil i que estan acusats de terrorisme.  La manifestació ha començat a la plaça de la Vila i ha recorregut el centre de Vilanova fins arribar a la comissaria dels Mossos d’Esquadra on hi ha el detingut a l’espera de passar a disposició judicial aquest dijous al matí. A les portes dels Jutjats de Vilanova també s’ha convocat una concentració de suport.  L’home detingut pels Mossos està acusat dels delictes de desordres públics, atemptat a l’autoritat i temptativa de furt, segons ha explicat a l’ACN l'advocada del detingut, Sandra Soler. La policia el relaciona amb uns aldarulls que hi va haver a les portes del Parlament el 30 de gener del 2018, durant la investidura fallida de Carles Puigdemont.  L’advocada també ha assegurat que aquell dia no se'l va identificar. La identificació s'ha dut a terme a través d'un seguiment d'imatges que han permès situar el detingut a la protesta del Parlament. L'home, veí de Vilanova i la Geltrú, sí que va ser identificat el passat 21 de desembre, durant un tall de carretera a la Ronda de Dalt, quan diversos CDR van convocar una protesta per impedir la celebració d'un Consell de Ministres a la Llotja de Mar de Barcelona.

Summary: Centenars de persones es manifesten a Vilanova i la Geltrú per demanar l’alliberament del membre dels CDR detingut aquest dimecres


Catalunya és el territori de l'Estat que ha captat més ajuts europeus del programa de recerca i innovació Horitzó 2020. Durant els dos primers anys de funcionament d'aquest projecte ha captat el 28% dels fons que ha rebut l'Estat i el 2,5% del què ha adjudicat la Comissió Europea. En concret, hi han participat 327 entitats catalanes, 193 de les quals són empreses i un 85% són pimes. En total, aquestes companyies han captat un 24,1% dels 310 milions d’euros que ha aconseguit el territori català. Les universitats n'han recollit un 27% amb 84 milions d’euros i 192 projectes, mentre que  els centres de recerca CERCA han captat el 22% amb  68 milions d’euros i 169 projectes. Segons un comunicat del Departament d'Empresa i Coneixement, un 36% del total de fons aconseguits per Catalunya provenen de la línia d’ajuts Ciència Excel·lent, liderats universitats i centres de recerca. Als ajuts Horitzó 2010 s’hi accedeix per concurrència competitiva, i hi poden participar empreses, universitats, centres tecnològics, centres de recerca, i altres entitats del país que s’impliquin en el desenvolupament de la recerca per tal d’alinear els resultats als valors, necessitats i expectatives de la societat europea. A Catalunya, les agències del Departament d’Empresa i Coneixement ACCIÓ –com a membre de la xarxa Enterprise Europe Network de la Comissió Europea-– i AGAUR, l’Agència de Gestió d’Ajuts Universitaris i de Recerca, són els organismes responsables d’assessorar, informar i acompanyar de manera personalitzada les empreses i institucions de recerca per participar en les convocatòries de l’H2020. La directora general d’Indústria, Núria Betriu, ha destacat, en un comunicat, que "als ajuts de l’H2020 s’hi accedeix per una forta concurrència competitiva, només els aconsegueixen els millors projectes". Segons Betriu, això vol dir que "les empreses catalanes tenen un nivell altíssim i que el teixit empresarial català està apostant decididament per la innovació, un factor de competitivitat que cada cop està més integrat a l’ADN de la nostra indústria". "Estem veient una clara línia ascendent els últims anys, amb més empreses innovadores i amb més intensitat d’innovació", ha subratllat Betriu. De fet, la presència catalana a l’H2020 ha millorat respecte al programa anterior de finançament europeu, el 7è Programa Marc (7PM). En aquell programa Catalunya va captar el 2,1% de fons adjudicats, mentre que en aquesta edició ha arribat al 2,5%. També ha crescut la participació d’empreses (al 7PM van representar el 18,5% dels fons captats i, a l’H2020, suposa el 24,1%). Pel que fa als 112 milions euros de fons aconseguits provinents dels projectes de Ciència Excel·lent, cal destacar que representen un 3,1% dels fons adjudicats per la CE. Un percentatge per sobre de la mitjana catalana que el secretari d’Universitats i Recerca, Arcadi Navarro, ha destacat, ja que aquests ajuts “s’atorguen a projectes altament competitius i contribueixen a consolidar l’estructura del nostre sistema d’universitats i recerca". La línia d’ajuts Ciència Excel·lent de l’H2020 inclou els ajuts del Consell Europeu de la Recerca (European Research Council, ERC) per a projectes d’excel·lència trencadors i d’alt risc per avançar més enllà de les fronteres del coneixement; així com les accions Marie S. Curie (MSCA) per a la mobilitat dels investigadors i desenvolupament de la carrera investigadora, i per a l’intercanvi de coneixement indústria/acadèmia. Aquest programa també destina ajuts dels FET (Open, Proactive i Flagships) per a tecnologies futures i emergents i per obrir nous camps d’innovació, i fons per a les infraestructures de recerca (RI). Catalunya és el territori de l'Estat que més ajuts ha captat (28,1%). En segon lloc s'ha situat la Comunitat de Madrid (24,2%), el País Basc (17,5%), el País Valencià (8,1%), Andalusia (6,7%), Castella i Lleó (2,9%), Galícia (2,6%), Aragó (2,6%), Navarra (1,5%), Astúries (1,2%) i Cantàbria (1,1%). El programa, que va posar-se en marxa el 2014, compta amb un pressupost de gairebé 75.000 milions d’euros per al període 2014-2020.

Summary: Catalunya lidera la captació d'ajuts europeus Horitzó 2020 a l'Estat


Els títols bancaris al selectiu Íbex 35 registren fortes pèrdues al migdia d'aquest dijous després que el Tribunal Suprem hagi publicat una sentència on determina que és el banc que concedeix un crèdit hipotecari el que ha d'assumir la taxa de l'impost sobre actes jurídics documentats de les escriptures públiques amb garantia hipotecari i no el receptor del crèdit hipotecari. Les pèrdues de les accions dels bancs, que han arribat a acumular pèrdues de fins el 10%, es mantenien a l'entorn del 7% cap a les 13h del mati. Bankia, Banc Sabadell, Bankinter i CaixaBank, lideraven les pèrdues i es deixaven poc abans de les 14h el 7,95%, el 7,69%, el 7,64% i el 7,50%, respectivament, mentre que el BBVA perdia el 3,49. Els títols del Banc Santander retrocedien el 2%.

Summary: La sentència del Tribunal Suprem sobre l'impost de les hipoteques enfonsa els bancs a la borsa


El coordinador general d’ICV, Ernest Urtasun, ha reclamat “no vincular” la consecució del referèndum amb la negociació pels pressupostos. En roda de premsa, ha dit que l’”objectiu principal” per als propers mesos ha de ser guanyar el referèndum i no vincular-ho amb l’estabilitat del Govern. Ha considerat que cada negociació pressupostària es troba un “problema molt gran” i ha fet una crida a centrar-se en l’encàrrec de treballar pel referèndum. D’altra banda, ha explicat que han registrat dues preguntes a la Comissió Europea (CE) per investigar la pujada del preu de la llum i el decret del govern espanyol sobre clàusules sòl en considerar que el primer pot ser el resultat de la “posició dominant” de les grans elèctriques i el segon per no ajustar-se a la sentència de la justícia europea L’ecosocialista ha considerat que la consecució del referèndum és un “objectiu de país” i ha lamentat que es vegi afectat per la situació “precària” que viu l’estabilitat del Govern des de l’inici de legislatura. En aquest context, ha dit que una convocatòria electoral “pot esdevenir en qualsevol moment” però ha considerat que “no és el moment de parlar d’això”. Sobre els comptes, ha criticat que “no hi ha avenços” en fiscalitat i que “no estan a l’alçada de l’emergència social del país”.  En ser preguntat sobre les paraules del president de la Generalitat, Carles Puigdemont sobre que a Europa saben que el referèndum es farà, l’eurodiputat ha dit que la seva percepció és que la Unió Europea (UE) “reconeixerà un referèndum si té plenes garanties legals” i ha posat com a exemple el que es va fer a Escòcia.  Ha afegit que si es fa un altre tipus de consulta llavors s’estarà en “una altra situació”.  Assistirà a la conferència del Govern Urtasun ha explicat que assistirà aquest dimarts a la conferència que oferirà el Govern, amb el president Carles Puigdemont al capdavant, al Parlament Europeu. L’ecosocialista ha situat dins de la “normalitat” aquesta xerrada i ha considerat que la presència del president a la cambra catalana “mereix” la seva presència. Investigacions a Europa D’altra banda, Urtasun ha explicat que han registrat dues preguntes a la CE a través del grup Els Verds-Alde per tal que investigui si el decret que va aprovar divendres el govern espanyol perquè els consumidors recuperin els diners de les clàusules sòl abusives compleix amb la sentència que va dictaminar la justícia europea. L’eurodiputat ha criticat que el decret no contempla la devolució automàtica, entre d’altres, i per això reclama que s’investigui “si s’adequa o no” a la sentència. En la mateixa línia, han registrat una segona pregunta per tal que la CE investigui la pujada en el servei de subministrament de la llum dels darrers dies perquè pot ser el resultat d’una “posició dominant dels mercats elèctrics” i de l’”oligopoli” de les elèctriques.   Per últim, Urtasun ha celebrat que els treballs en el procés de creació d’una nova formació en l’entorn dels comuns està funcionant correctament, després que aquest diumenge el grup impulsor aprovés les ponències zero. L’ecosocialista ha recordat però que es tracta de documents bases que seran debatuts i que han de ser aprovat en l’assemblea que se celebrarà a l’abril. Sobre la qüestió territorial, Urtasun ha considerat que cal “una proposta concreta” sobre l’encaix de Catalunya a l’Estat espanyol i ha valorat que els treballs “avancen bé” en aquest tema sobre l’aposta per una Catalunya “com a subjecte sobirà en un marc de sobiranies compartides”.

Summary: ICV reclama desvincular el referèndum de la negociació pels pressupostos i l’estabilitat del Govern


El traspàs del servei de Rodalies per part de l'Estat a mans de la Generalitat de Catalunya ha tornat a ser el principal element de discrepància entre el Govern català i l'executiu espanyol. La reunió que ha mantingut el ministre de Foment, Íñigo de la Serna,  amb el conseller de Territori, Josep Rull, i la consellera de Governació i Habitatge, Meritxell Borràs, no ha aconseguit gaires avenços en aquesta matèria. Rull ha insistit que els "compromisos s'han de complir", ha reclamat les inversions pactades en anteriors reunions entre el Govern i l'Estat, i ha remarcat que "la millor manera de garantir el compliment" de tots els compromisos és amb el traspàs del servei complet de Rodalies a la Generalitat. El ministre, però, no ho veu igual, nega que l'Estat vagi a cedir la titularitat i s'ha limitat a oferir el compromís per "prendre totes les decisions de manera consensuada" amb el Govern. Emmarcat en aquesta voluntat, De la Serna ha anunciat que el ministeri ultima un nou Pla de Rodalies "més actualitzat" i amb el que pretén fixar "les prioritats" en inversions i actuacions "conjuntament" amb el Govern.    No hi ha acord amb Rodalies. De fet, el desacord és tan gran que Generalitat i Estat espanyol tenen visions oposades sobre la rel del que creuen que hauria de ser la solució al servei ferroviari. Després de la reunió mantinguda aquest dimecres a Barcelona, al departament de Territori, i on ha estat present el president d'Adif, tant el ministre com el conseller han coincidit en la necessitat d'actuar sobre el servei de manera urgent. Però un cop fet el diagnòstic més general, la discrepància ha estat total entre les dues administracions.  Rull s'ha mostrat disposat a "dialogar" amb l'Estat sobre totes les qüestions que el govern espanyol vulgui, però ha avisat que en aquesta matèria, les coses ja estan molt clares. "En aquest àmbit "està tot parlat amb l'Estat". "Hi ha plans fets, compromisos i documents amb xifres, calendaris i inversions, que malauradament no s'han complert. Per tant, diàleg sí, però el que calen són fets", ha dit el conseller recordant tot el llistat de plans i acords assolits entre la Generalitat i l'Estat en les darreres dècades per millorar Rodalies, així com el que consider un "gran i greu nivell d'incompliment" dels mateixos.  En total, Rull calcula que la manca d'inversió de l'Estat i els incompliments dels dos darrers plans han fet que hi hagi prop de 4.000 milions d'euros compromesos i signats que mai han arribat a Rodalies, i que les plans i inversions tenen un grau d'execució que van del 5% al 13%. Concretament, el conseller ha parlat del Pla d'Infraestructures de Rodalies de Barcelona 2008-2015, que tenia una inversió prevista de 4.000 milions i que Territori assegura que té un grau de compliment del 13,5% i una inversió pendent del 86,5% (3.461,5 milions d'euros). Rull també ha posat sobre la taula les dades del Pla d'Actuacions Prioritàries a la RFIG 2014-2016, que comprometia a l'Estat a invertir 306 milions però que segons el departament només té un grau de compliment del 5,9% i encara resta una inversió pendent de 288 milions (el 94,1%). El ministre, però, discrepa d'aquestes dades i ha reconegut que Estat i Generalitat no es posen d'acord "en els números" sobre el que s'ha executat a Catalunya.  És per això que Rull insisteix que per "garantir el compliment dels compromisos" i acabar amb "l'escepticisme" que provoca l'Estat amb les seves voluntats de nous acords en Rodalies, el que cal és el traspàs de la titularitat completa del servei. "És una reivindicació bàsica i transversal de la societat catalana. Volem el control dels trens, les vies i les estacions, i serà el millor mecanisme per restablir i garantir la confiança i que el que es promet, es compleix", ha sentenciat Rull amb el ministre a la seva esquerra.  Per la seva part, Íñigo de la Serna ha volgut estirar de bon to i bona voluntat, però tant dins de la reunió com a la roda de premsa conjunta posterior, s'ha negat ha cedir en el traspàs. "La nostra posició és la de seguir sostenint la residència de la titularitat", ha dit, tot matisant que Foment té la intenció que en infraestructures cabdals com aquestes "es pugui ser capaç de compartir les decisions i les prioritats en la gestió" amb la Generalitat. "Les prioritats de les obres, per exemple, les hem de compartir", ha afegit.  Aquesta és, per al ministre, la màxima cessió a la que podrà arribar Foment en Rodalies, topant així de ple amb la reivindicació del traspàs que fa el Govern. De la Serna, que ha recordat que "altres comunitats autònomes també ho demanen i la posició de Foment és la mateixa", ha volgut que la seva decisió s'interpreti com una qüestió de concepció i no com un atac a Catalunya. Per això, ha insistit que té la ferma voluntat de negociar cada pas que vulgui fer en Rodalies amb el Govern.  "Ens agradaria que les decisions no les prengués el ministeri unilateralment, sinó de manera natural i fluida amb la Generalitat. Estic convençut que coincidirem en la immensa majoria de prioritats, i som conscients de la necessitat de fer aquestes actuacions", ha conclòs el ministre. A més, De la Serna ha anunciat que el ministeri ultima un nou Pla de Rodalies, cosa que ha provocat que Rull recordi que de documents semblants ja hi ha molts signats i compromesos. "El que cal no és un altre pla, sinó complir els que hi ha", ha dit. El ministre, però, ha advertit que alguns d'aquests plans anteriors estan fets "fa molts anys" i podrien "condicionar l'acció executiva i suposar un perjudici" en fixar com a prioritàries actuacions que ara no ho són i obviar-ne d'altres més urgents.  És per això que el ministre defensa quest nou document que prepara i que vol "consensuar" amb el Govern abans de presentar-lo, per fixar "conjuntament" les prioritats. "En el marc de negociació, aquest seia un capítol especial, on pretenem fer una proposta de pla que volem que sigui actualitzat, que estableixi les prioritats d'aquests moments. Estem treballant en això i estem en una fase molt avançada per presentar-la en una comissió tècnica al Govern", ha conclòs el ministre.

Summary: El Govern i l'Estat topen de nou pel traspàs de Rodalies i no es posen d'acord ni en quines inversions s'han executat


Ester Quintana ha assegurat aquest dimarts a l'Audiència de Barcelona que just abans de rebre l'impacte que li va rebentar l'ull esquerre va veure com un mosso d'Esquadra antiavalot baixava d'un furgó policial amb una arma llarga a les mans. Després va escoltar dos trets consecutius i immediatament va notar un fort cop a la cara, amb molt dolor, per immediatament no notar res. Es va girar cap al seu company i li va dir: "m'han donat". Va ser quan va notar que no hi veia i que li sagnava la cara. Va ser ajudada pels seus acompanyants, altres vianants i més tard per un guàrdia urbà i els serveis mèdics.

Summary: Ester Quintana assegura que va veure baixar d'un furgó un antiavalot amb una arma llarga just abans de rebre l'impacte


La comèdia musical 'La família Addams' dirigida per Esteve Ferrer arriba aquest divendres al Teatre Coliseum de Barcelona, en un muntatge que, com ha explicat l'actriu catalana Carme Conesa en declaracions a l'ACN, "reflexiona sobre què es normal". La història del musical es basa en el llibret de Brickmann i Elice i compta amb la música d'Andrew Lippa. L'espectacle està format per 28 artistes, 10 dels quals són catalans,  que es posen a la pell dels personatges creats per l'il·lustrador Charles Addams. Entre els actors catalans destaca la tornada als escenaris de Barcelona de l'actriu Carme Conesa. L'espectacle es representarà fins el 17 de febrer.

Summary: La comèdia musical 'La Família Addams' reflexiona sobre "què és normal" al Teatre Coliseum


La Jonquera (Alt Empordà) rememora els 80 anys de l'exili republicà amb una mostra de 80 fotografies publicades per agències internacionals, i que s'exposen al Museu del Memorial de l'Exili (MUME). Es tracta d'un recull d'instantànies que expliquen els primers dies de la marxa de republicans a la Catalunya del Nord, un cop va caure Barcelona. 'A nation in retreat' s'ha inaugurat amb la presència de la consellera de Justícia, Ester Capella, que ha lamentat que "Catalunya no es deslliura" de l'exili. Just després d'obrir la mostra al públic, Capella ha caminat per l'antiga N-II, per on van passar 200.000 persones que fugien del franquisme, i ha descobert un monòlit en record a tots ells amb l'alcaldessa de la Jonquera, Sònia Martínez.

Summary: La Jonquera rememora els 80 anys de l'exili amb una exposició de fotografies publicades per agències internacionals


Un home que encara no ha estat identificat ha mort atropellat per un tren que circulava per la R3 en sentit Vic a Montcada i Reixac. L'accident va tenir lloc al voltant de les onze de la nit de dimecres a pocs metres de l'antiga estació de Sant Joan de les Abadesses, actualment en desús. Els Mossos d'Esquadra s'han fet càrrec de la investigació. Demà divendres l'Ajuntament i la Plataforma Tracte Just Soterrament Total han convocat cinc minuts de silenci i una ofrena floral al mònolit en record de les víctimes del tren. L'alcaldessa del municipi, Laura Campos, ha lamentat els fets i ha reiterat que seguiran reclamant "les màximes messures de seguretat a les estacions i a les vies que esquarteren el territori local". Campos ha recordat que el proper mes de setembre es reunirà la comissió tècnica i política del soterrament, on s'exigiran novament aquestes intervencions urgents.

Summary: Mor un home atropellat pel tren a Montcada i Reixac


El noi, de 28 anys i nacionalitat espanyola, portava un any escàpol de la justícia i tenia tres ordres de crida i recerca ACN Girona.-El jutge ha enviat a presó un home per cometre set atracaments amb arma de foc i un delicte de robatori amb violència i intimidació en un domicili de Girona, l’any 2014, que va causar punts de sutura i un traumatisme cranioencefàlic a la víctima, a qui van prendre diners i telèfons mòbils. El noi, de 28 anys i nacionalitat espanyola, portava un any escàpol de la justícia i tenia tres ordres de crida i recerca, dues d’ingrés a presó. Els Mossos d’Esquadra van arrestar-lo el passat divendres a la ciutat de Girona després que fes una estrebada i, més tard, robés amb l’ús de la violència un telèfon mòbil. En veure la presència policial, el noi va fugir primer en bicicleta i després corrents. Un cop enxampat, va resistir-se a la detenció.  A quarts de quatre de la tarda del dia 2 de setembre, els mossos van tenir coneixement que s’havia produït una temptativa d’estrebada a la plaça Poeta Marquina de Girona. Pocs minuts després, el mateix lladre va realitzar un altre robatori amb violència en un carrer adjacent i aquesta vegada va sostreure un telèfon mòbil. Gràcies a la descripció facilitada per les víctimes, els agents van localitzar el sospitós que, en veure la presència policial, va fugir primer en bicicleta i després corrents per diferents carrers fins a ser aturat tot just després de creuar el riu Güell. L’home es va resistir a la detenció. En el moment de l'arrest, el jove encara duia el telèfon mòbil que acabava de robar. Els policies van constatar que tenia tres requeriments pendents d’ordres de crida i recerca, dos d’elles amb ingrés a presó. Un cop a comissaria, la Unitat Territorial d’Investigació dels mossos va relacionar el detingut amb set robatoris amb violència i intimidació i un robatori amb violència en una casa habitada, tot ells succeïts l’any 2014.  En tots els atracaments l’home esgrimia un arma de foc i robava els diners de diferents locals i establiments comercials de Girona. Pel que fa al robatori violent en domicili, va tenir lloc va la matinada del 22 de setembre del 2014 en un barri de Girona. Els lladres van esbotzar la porta a cops de peu i van colpejar i amenaçar el propietari del domicili, que va necessitar punts de sutura i va patir un traumatisme cranioencefàlic. Els agressors es van endur diners i telèfons mòbils.  El detingut va passar el dia 3 de setembre a disposició del jutjat d’instrucció en funcions de guàrdia de Girona, que va decretar el seu ingrés a presó.

Summary: Envien a presó un home per cometre set atracaments amb arma de foc i un robatori amb violència en un domicili de Girona


El Tribunal Superior de Justícia de Catalunya (TSJC) obliga la Generalitat a escolaritzar un menor amb diversitat funcional a un centre del sistema educatiu ordinari.  El Departament d'Ensenyament volia que en Gerard FM, que actualment cursa 2on d'ESO a L'Ametlla del Vallès, fos escolaritzat al centre d'educació especial Montserrat Montero de Granollers. Els pares s'hi van oposar i van recórrer a la justícia. El TSJC ha acabat desestimant el recurs presentat per la Generalitat contra la sentència del setembre del 2014 a favor de l'educació inclusiva del menor. Fiscalia, en canvi, considerava que un centre ordinari no pot facilitar el suport que necessita en Gerard sense que s'adoptin “mesures desproporcionades".  Els Serveis Territorials d'Ensenyament Maresme-Vallès Oriental van acordar el juny del 2014 que en Gerard havia d'anar al centre d'educació especial Montserrat Montero. Els pares, però, van presentar un recurs a aquesta decisió. El Jutjat Contenciós Administratiu número 17 de Barcelona va acceptar-lo i en la sentència va dictaminar el dret del menor a una "educació inclusiva en el sistema educatiu ordinari".   El Departament d'Ensenyament va presentar un recurs contra aquesta sentència, però el TSJC l'ha desestimat. L'alt tribunal considera que el menor pot estudiar en un institut convencional i apel·la a articles com el 74 de la LOU 2/2006, que assenyala que “l'escolarització dels alumnes que presenten necessitats educatives especials es regirà pels principis de normalització i inclusió (...) podent introduir mesures de flexibilització en les diferents etapes educatives".   Fiscalia, de fet, va sol·licitar l'estimació del recurs perquè entén que "el menor té dificultats d'escolarització i necessita de suport sense que sigui possible que en disposi en un centre ordinari si no s'adopten mesures desproporcionades o no raonables com adaptar les necessitats dels seus companys a les del menor recurrent". En el mateix sentit, l'informe psicopedagògic va resoldre que "en Gerard necessita un entorn escolar especialitzat durant tot l'horari lectiu”. El TSJC, però, considera que els informes “de cap manera estableixen que els ajusts a realitzar per a portar a terme la inclusió en un centre ordinari siguin desproporcionats o no raonables, si no que centra les seves consideracions en les necessitats del menor , quan és evident que respecte aquestes, tant la LOE com la jurisprudència constitucional citada parteixen d'una educació inclusiva en un centre ordinari...". Els pares del Gerard han manifestat a través de la pàgina web Fundació Gerard la seva alegria pel que això significa pel seu fill i "pel precedent que crea per totes aquelles famílies que volen també defensar el dret a l'educació inclusiva dels seus fills".  En Gerard estudia actualment 2on d’ESO a l'IES Eugeni Xammar de L'Ametlla del Vallès i compta amb el suport individualitzat de la mestra d'educació especial.

Summary: El TSJC obliga a escolaritzar un menor discapacitat a un centre ordinari


Nous arxius de vídeo i àudio de les càmeres de la policia espanyola i la Guàrdia Civil l'1-O mostren la reacció dels agents i els seus comandaments abans, durant i després de les intervencions als col·legis electorals. Amb força i crits aconseguien obrir-se pas, i després, un cop als cotxes, comentaven l'operació i alguns fins i tot admetien que podien haver ferit la gent. "Des de darrere fotia la porra cap endins com si no hi hagués demà. I no hi havia collons. I empenyien, i empenyien. Si un no se n'ha anat amb la costella trencada poc li ha faltat", afirma un agent. En els vídeos gravats per les seves pròpies càmeres 'Gopro', als quals ha tingut accés l'ACN, es pot veure i sentir com es preparen, com s'obren pas a través de la multitud fins a l'interior dels edificis i com els escorcollen per buscar urnes i paperetes. Un dels vídeos de les càmeres 'Gopro' dels agents de policia és al CAP al costat del Mercat del Guinardó, a Barcelona. A la gravació, es pot veure com els policies es preparen a les furgonetes i un cap els anima: "Vinga, senyors, anem cap a dins". Poc després, amb un megàfon, la policia avisa els ciutadans: "Atenció, la policia intervindrà per ordre del TSJC". A les portes del mercat i l'ambulatori, la policia troba desenes de persones, i intervé amb força per desallotjar. De fet, els agents ho criden: "Tenim la força, tenim la força!", diu un d'ells. Un ciutadà remarca que estan allà pacíficament. "Només volem votar!", els crida, ben bé davant dels policies, i ens unes imatges molt entelades per culpa de la pluja d'aquell matí. En un dels clips de les gravacions dels agents en aquell mateix col·legi, es veu com agafen per la cara a una senyora i l'estiren per la boca per treure-la de davant de la porta de fusta d'on s'havia agafat. Un cop dins, un dels policies resumeix la missió: "una volta ràpida i si no trobem res marxem. Aquí això és impossible". Els agents pugen escales i, al final, no saben si continuar buscant. "Jo crec que ja...no sé, mirem sota dels pupitres?", diu un. "Quinze minuts més", li responen. En la desesperació per intentar trobar les urnes, els agents interroguen una senyora, a qui diuen que és apoderada i reclamen insistentment que digui on són. Ella està molt nerviosa i diu que no ho sap i que ni tan sols havien començat a votar. Un dels agents amb casc li crida molt fort i a pocs centímetres de la cara, de forma intimidatòria: "Que on són les urnes!", crida, espantant molt la senyora. Després, dos agents es queden amb ella i intenten tranquil·litzar-la i li diuen que a fora ja hi ha una ambulància. Finalment, troben urnes i paperetes en un lavabo. A l'escola Mare Nostrum, al passeig Valldaura del districte de Nou Barris, es pot sentir com un policia informa als seus superiors que uns mossos d'Esquadra que són a la vora "estan aquí amb els telefonets informant". Ja dins del col·legi es pot veure agents antiavalots i de la policia judicial davant de meses electorals, amb els seus membres asseguts, callats i amb el DNI damunt la taula. Un dels agents diu als membres de les meses que ells també volen "fer les coses en pau". "Si ens deixessin entrar, li asseguro que els convidaríem a cafè", afegeix. S'enceta un petit diàleg però un agent ho talla en sec tot dient: "No procedeix una discussió política, perquè no és la nostra professió". Ja fora de l'escola altre cop, un dels comandaments crida als seus subordinats que no parlin amb ningú, mentre un agent intenta dialogar amb un ancià que els escridassa. A l'escola Els Horts de la Rambla Prim, els agents, un cop a l'interior obren un fals sostre per buscar urnes i material electoral. També rebenten una porta a cops de mall, entren en un despatx i comencen a escorcollar la sala, plena de carpetes, armaris i altre material escolar.  Finalment, a l'escola Joan Bruguera de Girona, es poden veure diverses escenes de tensió a l'exterior. En una d'elles, un dels votants que es resisteix a l'entrada escridassa l'agent que porta la càmera al cap i li pregunta si "les puntades de peu als ous" i "els cops de puny" també els grava. Una noia, ben a prop, escridassa un altre agent dient-li que no li cridi a ella i que no li fa por. El vídeo de la Guàrdia Civil a Sant Martí Sesgueioles  En un dels vídeos, es veu l'actuació de la Guàrdia Civil al municipi de Sant Martí Sesgueioles, on tot i ser només 370 veïns, van arribar-hi una quarantena d'efectius policials.  Els agents de la Guàrdia Civil van arribar al poble cap a tres quarts de dues del migdia. Els esperaven uns tractors que tallaven el carrer d'accés a 'La Fàbrica', el local on hi havia el col·legi electoral i on els veïns tenien l'única urna del poble.  "Amb tranquil·litat, eh! Relaxats, eh, relaxats!", crida un dels guàrdies, que diu que parlarà amb els Mossos. Al vídeo, es pot escoltar la conversa entre la patrulla dels Mossos d'Esquadra i els efectius de la Guàrdia Civil.  "Hi ha nens petits i gent gran", explica un dels agents dels Mossos, que admet que no volen "merder" i remarca als guàrdies que els veïns són "pacífics". La Guàrdia Civil s'acosta a la desena de ciutadans atrinxerats davant del col·legi electoral, i el Mosso intenta fer mediació.  "Jo us ho explico, ells escolten i vosaltres preneu la decisió que vulgueu, d'acord?", diu l'agent dels Mossos als veïns. "Ells prendran les decisions que vulguin prendre, ja els hem informat que vostès estan en una actitud pacífica i no estan agressius, que estan fent les seves històries...jo només faig d'intermediari. Ells decidiran", admet el Mosso.  Quan l'agent de la Guàrdia Civil intervé, saluda amb un "bon dia" en català i després demana a la gent que els deixi entrar. "Sabem la problemàtica que tenim, volem entrar. No volem fer...simplement volem fer la nostra feina", diu el guàrdia. I afegeix: "Volem endur-nos el que tenen dins i marxar".  Els veïns, però, criden 'no passaran' i els Guàrdies Civils marxen i un d'ells anuncia a la resta que han "intentat les negociacions i lògicament han fracassat". "Ens traiem la boina, ens col·loquem el casc, ens col·loquem els guants i tot serà pacífic. Retirem barricades, i aneu empenyent la gent, fins que tinguem l'entrada lliure", diu, donant instruccions als gents.  Primer, la Guàrdia Civil es dedica a retirar les taules i les cadires col·locades davant de la gent però després un dels agents descobreix una porta lateral i canvien d'estratègia. "Rebentem aquella? Li fotem allà l'hòstia", diuen. Llavors, un altre dona instruccions: "Entrarem pel lateral, que no passi ningú cap avall. Un cordó aquí fort, val?". I poc després, comença l'actuació policial i la càmera cau a terra i perd la imatge, però no el so.  En un dels següents elements de la gravació, quan la Guàrdia Civil ja marxa, es pot escoltar l'estat d'ànim dels agents. "Hòstia puta, quina liada! Buah, no podíem amb ells, quina força que tenien!", diu un agent. Van al cotxe, i se senten indicacions. "Des de darrere fotia la porra cap endins com si no hi hagués demà. I no hi havia collons. I empenyien, i empenyien. Si un no se n'ha anat amb la costella trencada poc li n'ha faltat", asseguren. "Com empenyien els fills de puta!", afegeix un altre agent, que felicita als companys per l'actuació: "Heu aguantat de collons".

Summary: La Guàrdia Civil en sortir d'un col·legi electoral: "Fotia la porra com si no hi hagués demà, i no hi havia collons"


Els Agents Rurals han realitzat un total de 148 inspeccions de caça aquest cap de setmana, el primer amb les mesures excepcionals de seguretat que s'ha decidit prendre després dels crims d'Aspa (Segrià) del passat 21 de gener on un caçador va matar dos agents en un d'aquests controls. Les mesures de seguretat impliquen que ara els agents van en grups de tres i no de dos, amb armilla antibales i armats amb una escopeta. Totes les actuacions que s'han fet aquest cap de setmana s'han realitzat amb normalitat i sense cap incidència destacada.  Dissabte es van desplegar quinze dotacions per fer controls de caça amb aquestes mesures extraordinàries i temporals que es mantindran mentre un grup d'experts en seguretat determina les mesures definitives a adoptar, tant pel que fa als controls de caça com en la resta d'actuacions del cos. D'entre les inspeccions que s'han fet aquest cap de setmana s'ha realitzat una denúncia per un carregador amb capacitat per 4 bales en un control de caça major a Foradada, a la Noguera, i vàries denúncies per no recollir els cartutxos a les Garrigues en la pràctica de la caça del tord, així com també 2 denúncies per caçar amb arts i mètodes prohibits (reclams electrònics).

Summary: Els Agents Rurals fan 148 inspeccions de caça el primer cap de setmana que van armats després dels fets d'Aspa


La CUP ha enviat una carta a Felip VI per traslladar-li els temes sobre els que hauria volgut parlar si hagués acceptat anar a la Zarzuela en el marc de la ronda de contactes per a la investidura. En la carta, els anticapitalistes citen el "mal" que ha fet la monarquia des de Felip V als Països Catalans i que, segons diuen, mai ha estat reparat. També fan referència a la "corrupció crònica que esquitxa la seva família" i citen el pare de Felip VI i la seva germana Cristina "vergonyosament absolta". Els cupaires reproven "l'augment de la repressió" contra les persones contràries a la monarquia i assenyalen que la seva popularitat "està per terra" encara més després de la seva intervenció pública "avalant la repressió" de l'1-O del 2017.  "Una entrevista protocol·lària no donava per a tant; en lloc de perdre el temps hem triat celebrar un acte batejat 'El poble vol ser el rei', en què hi ha convidats moviments socials i les forces d'esquerra de la ciutat de Madrid. I és que, segons la carta de la CUP, tenien "moltes coses" a dir-li però precisament la investidura era de les "menys importants de totes".

Summary: La CUP envia una carta a Felip VI per explicar-li per què no ha anat a la Zarzuela


La firma Grífols ha calculat en 200 milions d'euros l'impacte que la crisi del coronavirus tindrà en el compte d'explotació referent a l'exercici del 2020. La sotragada, relacionada segons la firma amb la valoració dels inventaris, es registrarà en la línia de marge brut del compte de pèrdues i guanys consolidats corresponent al primer semestre de l'any. D'altra banda, la multinacional farmacèutica catalana també ha anunciat un pla de contenció de despeses operatives no estructurals per “mitigar” els efectes de la crisi que “s'estima que tingui un efecte positiu de 100 milions” en els comptes de pèrdues i guanys consolidats del conjunt de l'any.

Summary: Grífols calcula en 200 milions d'euros l'impacte de la covid-19 en l'exercici del 2020


L'aeroport de Lleida-Alguaire ja acumula aquest hivern tres dies sense vols per culpa de la boira. Aquest divendres a la tarda l'avió d'Air Nostrum que havia d'aterrar a l'aeroport lleidatà es va desviar al Prat per maca de visibilitat. Aquest canvi també va obligar a traslladar fins a l'aeroport barceloní una setantena de passatgers que esperaven a Alguaire per embarcar cap a Mallorca, segons ha confirmat el director de l'aeroport de Lleida-Alguaire, Antoni Serra. La d'aquest divendres és la tercera jornada sense operacions en deu dies, ja que el 21 i el 28 de desembre també es van desviar a Reus els vols de l'operador britànic Neilson procedents de Londres i Manchester. En total en els últims dies s'han desviat set dels vuit vols previstos. Només es va mantenir el que procedia de Palma diumenge passat. Serra ha recordat que cada companyia té els seus criteris per decidir si mantenen o desvien els avions en funció de les condicions de visibilitat. Aquest diumenge 1 de gener a les 15:30 hauria d'aterrar a Alguaire un altre avió procedent de Palma. Els pròxim vols de Neilson amb esquiadors britànics estan previstos per dilluns dia 2. Tot i aquests contratemps, de moment la Generalitat descarta canviar el sistema antiboira de l'aeroport de Lleida-Alguaire per un altre més potent ja que suposaria una inversió massa elevada.

Summary: L'aeroport d'Alguaire acumula tres dies sense vols per culpa de la boira en deu dies


Ciutadans ha demanat la compareixença al Parlament del president del Govern, Quim Torra, perquè doni explicacions sobre la nova Àrea de Seguretat Institucional i el procés de selecció dels agents que formaran part d’aquesta unitat, que ha de controlar l’entorn del president i els expresidents. En un tuit, la líder de Cs, Inés Arrimadas, ha afirmat que “el separatisme continua creant xiringuitos” mentre “no hi ha efectius per a patrullar els carrers o protegir els jutjats” i descriu aquesta unitat com “una guàrdia pretoriana separatista per a Torra”. A més de demanar la compareixença urgent de Torra, reclama al president del govern espanyol, Pedro Sánchez, si “pensa fer alguna cosa” al respecte o és que està massa ocupat amb “les seves cessions al PNB i a Otegi”.

Summary: Cs demana la compareixença de Torra al Parlament per la creació d'una "guàrdia pretoriana separatista"


Els Mossos d'Esquadra busquen un home que hauria estat arrossegat per una riera a Vic. Concretament, en el camí de Santa Eugènia de Berga a la capital d'Osona. Un testimoni ha alertat la policia cap a les nou d'aquest matí, quan ha vist com un ciclista era arrossegat per la força de la riera. En el dispositiu de recerca també hi participen efectius dels Bombers, Protecció Civil i Seguretat Ciutadana. A banda, s'ha activat l'helicòpter de Mossos i les unitats aquàtica, de subsòl, canina i de muntanya. De moment, la policia ja ha localitzat la bicicleta.

Summary: ACTUALIZACIÓ:Busquen un ciclista que hauria estat arrossegat per una riera a Vic


El portaveu del PSOE al Congrés dels Diputats, Antonio Hernando, ha replicat aquest dimarts al migdia al dirigent abertzale Arnaldo Otegi que a l’estat espanyol no hi ha presos polítics i que no n’hi ha hagut en tota la democràcia.  A l’entrada de la reunió del grup parlamentari socialista a la cambra baixa, Hernando ha assegurat que el PSOE “espera que Otegi i tants dels seus demanin perdó d’una vegada a  totes a les víctimes i es penedeixin de tots els crims que ha comès ETA”. El portaveu ha comentat que els socialistes no tenen “cap simpatia per Otegi, ni per el que representa, ni per la defensa que ha fet d’organitzacions terroristes, ni tampoc de les que ha format part”.  Sobre les declaracions de Pablo Iglesias, en les que ha assegurat que ningú hauria de ser empresonat per les seves idees, Hernando ha comentat que és “lamentable que després de 38 anys de democràcia algú digui que hi ha presos polítics". Significa, ha afegit, “que no ha après res en tot aquest temps”. Hernando considera que afirmar el contrari, no només no és cert, sinó que representa un greuge per totes les víctimes i persones que han sofert per culpa del terrorisme.

Summary: El PSOE replica a Otegi que a Espanya “no hi ha presos polítics”


Fa pocs dies van ser trobades a l'Ajuntament de Rosselló (Segrià) unes imatges de l'any 2004 on es pot apreciar la situació i l'estat ruïnós  del campanar de l'església de la localitat que es va esfondrar el passat 29 de gener. L'alcalde del municipi, Josep Abad, les ha volgut compartir aquest divendres al vespre amb els veïns per tal de justificar en certa manera que el mal estat del temple ve de fa anys i que no és responsabilitat només de l'actual equip de govern que hagi caigut el campanar. A les fotografies, que no compten amb cap anotació del registre municipal i es van trobar guardades en un calaix, es pot apreciar una esquerda de grans dimensions i segons l'alcalde ''no cal tenir coneixements d'arquitectura per veure la situació en què estava i no es va fer res de res, només es van limitar a tapar els forats''. Segons Abad, aquestes imatges constaten que la gent de Rosselló han estat durant tots aquests anys vivint amb un ''perill real''. A més a més, l'alcalde lamenta que l'any 2010, l'aleshores equip de govern municipal va encomanar la realització d'un document per a què es declarés l'església com a Bé d'Interès Cultural i Local (BECIL), i aquest document determinava que l'estat de conservació del temple era ''acceptable''.  En aquest sentit, l'alcalde ha recordat que quan a finals de l'any passat van veure l'esquerda del frontal que va aixecar totes les alarmes es van posar en funcionament tots els protocols i totes les notificacions que calia realitzar, començant per informar al Bisbat de Lleida, propietari de l'immoble, i la resta d'administracions. En paral·lel, des de l'Ajuntament es va fer un ''seguiment exhaustiu i diari'' de l'estat del campanar, a càrrec dels serveis tècnics, del personal de l'Ajuntament, de l'equip de govern i del mateix alcalde. Segons Abad, aquest seguiment va evitar que els mals ocasionats no haguessin estat ''molt superiors'' i que no s'hagués lamentat cap tipus de desgràcia.  A dia d'avui encara no està clar quin serà el futur de l'església de Rosselló, que després de l'esfondrament del campanar ha quedat impracticable. El consistori encara està a l'espera que els tècnics del Bisbat de Lleida els aportin els informes amb el pressupost d'una possible reconstrucció. Serà a partir de l'obtenció d'aquestes dades que es decidirà si finalment s'opta per reconstruir, o enderrocar i fer-ne un de nou, en cas que s'aconsegueixi el finançament suficient.

Summary: Surten a la llum unes fotos del 2004 on es podia apreciar la situació ''ruïnosa'' del campanar de Rosselló


El líder de Podem, Pablo Iglesias, ha reaccionat a través de Twitter sobre la decisió de la jutgessa de l'Audiència Nacional Carmen Lamela d'enviar a la presó els consellers destituïts Oriol Junqueras, Jordi Turull, Josep Rull, Dolors Bassa, Raül Romeva, Joaquim Forn, Carles Mundó i Meritxell Borràs. "M'avergonyeix que al meu país s'empresonin opositors", ha afirmat Iglesias. "No volem la independència de Catalunya però avui diem: llibertat presos polítics", ha afegit. En un sentit similar s'ha posicionat un altre membre destacat de Podem, Íñigo Errejón. "Preocupat com a espanyol i demòcrata. L'espasa ha pesat més que la balança. Aberració jurídica de nefastes conseqüències polítiques", ha escrit a Twitter.

Summary: Pablo Iglesias: "M'avergonyeix que al meu país s'empresonin opositors"


La Fiscalia General de l’Estat està estudiant els “diversos escenaris” que es poden donar després de la compareixença del president de la Generalitat, Carles Puigdemont, aquest dimarts al Parlament, on podria declarar la independència de Catalunya en aplicació de la Llei del referèndum i on obrirà el procés constituent de sis mesos per a la convocatòria d’unes eleccions. Fonts de l’entorn de José Manuel Maza no descarten cap actuació, tampoc la querella per un suposat delicte de rebel·lió, que està castigat amb penes d’entre 15 i 25 anys de presó. En tot cas, les mateixes fonts apunten que cal esperar a veure que passa a partir de les sis de la tarda, en què començarà la compareixença del president de la Generalitat.  Maza ja va advertir durant l’acte d’obertura de l’any judicial que donaria una resposta “ferma i enèrgica” a qualsevol intent de destruir la unitat d’Espanya, i que ho faria sense “cap dubte”, perquè ja no s’hi valen –va dir- “cap mena de vacil·lacions”. En les últimes setmanes el Fiscal General de l’Estat s’ha querellat contra el Govern i la Mesa del Parlament al Tribunal Superior de Justícia de Catalunya (TSJC) i va obrir un procés a l’Audiència Nacional contra els presidents de l’ANC i Òmnium Cultural, Jordi Sànchez i Jordi Cuixart, així com el major dels Mossos, Josep Lluís Trapero, per un suposat delicte de sedició. Paral·lelament, l’Associació Catalana de Municipis i Comarques (ACM) i l’Associació de Municipis per la Independència (AMI) han presentat una querella al Tribunal Suprem contra el propi Maza per suposats delictes de prevaricació, usurpació de funcions i amenaces i coaccions per haver citat 700 alcaldes i donar instruccions a la policia després que el TSJC prengués les regnes del cas.  Aquest dimarts el diari ARA publica que Maza vol portar al Suprem una querella contra Puigdemont per un suposat delicte de rebel·lió. Segons aquest diari, ho faria per la publicació al compte de twitter del president dels dominis de pàgines web relacionades amb el referèndum un cop la Guàrdia Civil anava clausurant les que detectava.  Segons aquest rotatiu, en la mesura que els dominis són internacionals la qüestió hauria de quedar a mans de l’Audiència Nacional, però com que Puigdemont és aforat caldria traslladar el cas al Tribunal Suprem.

Summary: La Fiscalia estudia diversos escenaris per imputar Puigdemont després de la seva compareixença


Els cursos són de 4 setmanes i s'adrecen als 13.000 conductors de la ciutat ACN Barcelona.-L'Ajuntament de Barcelona oferirà de manera estable un curs online gratuït d'anglès per a taxistes per tal de facilitar les eines bàsiques de comunicació en una ciutat que rep anualment prop de 30 milions de visitants, molts d'ells de parla anglesa. A Barcelona hi viu, a més, un segment important de població estrangera. El curs, sota el títol de 'Online English for taxi drivers', durarà quatre setmanes i s'adreça als 13.000 taxistes de la ciutat. Prèviament, es van realitzar dues proves pilot, una al gener i una altra a l'abril, on van participar gairebé 300 conductors. La formació, que començarà el 15 de gener, és fruit d'un acord entre l'Ajuntament, a través de Barcelona Activa, l'Institut Metropolità del Taxi i el Consorci de Turisme de Barcelona.  Amb aquest curs es pretén també fomentar la incorporació de les noves tecnologies a l'entorn del taxi i millorar les capacitats tecnològiques del col·lectiu.  Va adreçat al col·lectius de taxistes de Barcelona i l'àrea metropolitana, uns 13.000, i té una durada de quatre setmanes. No calen coneixements previs d'anglès i està format per cinc blocs pedagògics i 20 lliçons. Al final de cada bloc hi ha una activitat pràctica. Els diàlegs giren a l'entorn d'aspectes com el transit, el pagament del servei, la climatologia, la pèrdua d'un objecte o com trobar una adreça.   A més, el nou curs incorpora elements a partir de l'experiència de les anteriors edicions, incorporant coneixements culturals sobre la ciutat que es complementen amb casos pràctics de situacions reals que es poden trobar els taxistes durant el servei. També es treballen aspectes competencials com l'atenció al client i la iniciativa. En les dues proves pilot van participar 150 persones en la primera edició i 149 en la segona. La majoria va seguir el curs en part i el va completar un 30% al gener i un 42% a l'abril. Segons empreses especialitzades, la mitjana de finalització d'aquest tipus de cursos és del 10%. El 60% de connexions a la plataforma de formació es va fer via mòbil, el 18% a través de tableta i el 22 mitjançant un ordinador de taula. El projecte té un cost de 30.000 euros i està finançat amb el Fons de Foment del Turisme, provinent de la recaptació a Barcelona de l’impost sobre estades en establiments turístics. El regidor d’Empresa i Turisme, Agustí Colom, ha destacat que aquest programa formatiu s’ha dissenyat "tenint en compte les necessitats formatives del sector, però també les possibilitats de dedicació quan un professional està en actiu”. Colom ha posat en valor la possibilitat que els taxistes segueixin la formació a través de les noves tecnologies per “fomentar així les capacitats digitals del col·lectiu a través d’un projecte innovador i de qualitat”. “L’objectiu és que els sigui d’utilitat, eficient i efectiu per contribuir a millorar la competitivitat d’un sector de pes a la ciutat”, ha conclòs en un comunicat.


L'Hospital Universitari de Bellvitge (HUB) i l'associació Músic en Vena, entitat sense ànim de lucre que fomenta l'ús de la música amb finalitats terapèutiques, han posat en marxa un projecte per humanitzar i fer més agradables les estades dels pacients a través de la música. Així, l'acord preveu que s'organitzi un miniconcert cada mes en diferents espais del centre hospitalari. Les Unitats de Cures Intensives, Diàlisi i el Servei de Psiquiatria són alguns dels primers punts on s’efectuaran aquests microconcerts dirigits principalment a pacients i familiars, encara que també en podran gaudir els professionals del centre. Les actuacions correran a càrrec de músics voluntaris que interpretaran diferents gèneres musicals que s'adaptaran a les necessitats específiques de cada entorn.  La col·laboració amb Música en Vena ha estat possible gràcies al conveni marc que l’entitat va signar el 2017 amb l’Institut Català de la Salut, que significava l’inici de la seva expansió a Catalunya després de 5 anys d’experiència a hospitals de Madrid.

Summary: Acord entre l'Hospital de Bellvitge i Música en Vena per millorar l'estada dels pacients a través de la música